EL Επίσημη Εφημερίδα της Ευρωπαϊκής Ένωσης L 213/1

Μόνο τα πρωτότυπα κείμενα της ΟΕΕ/ΗΕ έχουν νομική ισχύ σύμφωνα με το διεθνές δημόσιο δίκαιο. Η κατάσταση και η ημερομηνία έναρξης ισχύος του παρόντος κανονισμού πρέπει να ελεγχθεί στην τελευταία έκδοση του εγγράφου που αφορά την κατάσταση προσχώρησης στους κανονισμούς ΟΕΕ/ΗΕ, δηλαδή του εγγράφου TRANS/WP.29/343, που είναι διαθέσιμο στον ακόλουθο δικτυακό τόπο: http://www.unece.org/trans/main/wp29/wp29wgs/wp29gen/wp29fdocstts.html.

Κανονισμός αριθ. 6 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση δεικτών πορείας για μηχανοκίνητα οχήματα και τα ρυμουλκούμενά τους

Ενσωματώνει όλο το έγκυρο κείμενο έως:

Προσθήκη 25 στη σειρά τροποποιήσεων 01 – Ημερομηνία έναρξης ισχύος: 9 Οκτωβρίου 2014

ΠΕΡΙΕΧΟΜΕΝΑ

0. Πεδίο εφαρμογής

1. Ορισμοί

2. Αίτηση για έγκριση

3. Σημάνσεις

4. Έγκριση

5. Γενικές προδιαγραφές

6. Ένταση εκπεμπόμενου φωτός

7. Μέθοδος δοκιμής

8. Χρώμα εκπεμπόμενου φωτός

9. Τροποποιήσεις τύπου δείκτη πορείας για οχήματα με κινητήρα και τα ρυμουλκούμενά τους και επέκταση της έγκρισης

10. Συμμόρφωση της παραγωγής

11. Κυρώσεις σε περίπτωση μη συμμόρφωσης της παραγωγής

12. Οριστική παύση της παραγωγής

13. Ονομασίες και διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης, καθώς και των αρχών έγκρισης τύπου.

14. Μεταβατικές διατάξεις

ΠΑΡΑΡΤΗΜΑΤΑ

1. Κατηγορίες δεικτών πορείας: Ελάχιστες γωνίες που απαιτούνται για την κατανομή φωτός στον χώρο αυτών των κατηγοριών δεικτών πορείας

2. Κοινοποίηση σχετικά με την έγκριση ή επέκταση ή απόρριψη ή ανάκληση έγκρισης ή την οριστική παύση της παραγωγής ενός τύπου δείκτη πορείας σύμφωνα με τον κανονισμό αριθ. 6.

3. Παραδείγματα διαμόρφωσης σημάτων έγκρισης

4. Φωτομετρικές μετρήσεις

5. Ελάχιστες απαιτήσεις για τη συμμόρφωση των διαδικασιών ελέγχου παραγωγής

6. Ελάχιστες απαιτήσεις για τις δειγματοληψίες από επιθεωρητή

0. ΠΕΔΙΟ ΕΦΑΡΜΟΓΗΣ

Ο παρών κανονισμός ισχύει για δείκτες πορείας οχημάτων κατηγοριών L, M, N, O, και T (1).

1. ΟΡΙΣΜΟΙ

Για τους σκοπούς του παρόντος κανονισμού,

1.1. Ως «δείκτης πορείας» νοείται μια διάταξη τοποθετημένη σε όχημα με κινητήρα ή σε ρυμουλκούμενο που, όταν τίθεται σε λειτουργία από τον οδηγό, επισημαίνει την πρόθεση του τελευταίου να αλλάξει την κατεύθυνση προς την οποία κινείται το όχημα. Ο παρών κανονισμός ισχύει μόνο για διατάξεις αναλάμποντος φωτός σταθερής θέσης, η αναλαμπή του οποίου προκύπτει με τη διακοπτόμενη παροχή ηλεκτρικού ρεύματος στον φανό.

1.2. Στον παρόντα κανονισμό εφαρμόζονται οι ορισμοί που δίδονται στον κανονισμό αριθ. 48 και στις σειρές τροποποιήσεών του που ισχύουν τη στιγμή της υποβολής αίτησης για έγκριση τύπου.

1.3. Ως «δείκτες πορείας διαφόρων τύπων» νοούνται φανοί που διαφέρουν σε σημαντικές πλευρές όπως: α) την επωνυμία ή το εμπορικό σήμα· β) τα χαρακτηριστικά του οπτικού συστήματος, (στάθμες έντασης, γωνίες φωτεινής κατανομής, κατηγορία λαμπτήρα πυράκτωσης, δομοστοιχείο φωτεινής πηγής κ.λπ.)· γ) την κατηγορία φανών-δεικτών πορείας· δ) τη διάταξη μεταβλητής ρύθμισης της έντασης, αν υπάρχει. ε) τη διαδοχική ενεργοποίηση των φωτεινών πηγών, αν υπάρχουν. Τυχόν αλλαγή του χρώματος του λαμπτήρα πυράκτωσης ή του χρώματος οποιουδήποτε φίλτρου δεν συνιστά αλλαγή τύπου.

1.4. Οι αναφορές που γίνονται στον παρόντα κανονισμό σε πρότυπο(-ους) (étalon) λαμπτήρα(-ες) πυράκτωσης και στον κανονισμό αριθ. 37 αναφέρονται στον κανονισμό αριθ. 37 και στη σειρά τροποποιήσεών του που ισχύουν τη στιγμή της υποβολής αίτησης για έγκριση τύπου. Αναφορές που γίνονται στον παρόντα κανονισμό σε τυποποιημένη(-ες) (étalon) φωτεινή(-ές) πηγή(-ές) (LED) και στον κανονισμό αριθ. 128 αφορούν τον κανονισμό αριθ. 128 και στη σειρά τροποποιήσεών του που ισχύουν τη στιγμή της υποβολής αίτησης για έγκριση τύπου.

2. ΑΙΤΗΣΗ ΓΙΑ ΕΓΚΡΙΣΗ

2.1. Η αίτηση για χορήγηση έγκρισης τύπου δείκτη πορείας υποβάλλεται από τον κάτοχο της εμπορικής ονομασίας ή του εμπορικού σήματος ή από δεόντως διαπιστευμένο αντιπρόσωπό του. Πρέπει να προσδιορίζεται σε ποια κατηγορία ή σε ποια από τις κατηγορίες 1, 1α, 1β, 2α, 2β, 5 ή 6, σύμφωνα με το παράρτημα 1, ανήκει ο δείκτης πορείας και, αν ανήκει στην κατηγορία 2, κατά πόσο έχει σταθερή φωτεινή ένταση (κατηγορία 2α) ή κατά πόσο έχει μεταβλητή φωτεινή ένταση (κατηγορία 2β) και αν ο δείκτης πορείας μπορεί επίσης να χρησιμοποιηθεί σε σύστημα δύο φανών της ίδιας κατηγορίας. Κατ’ επιλογήν του αιτούντος, στην αίτηση θα διευκρινίζεται επίσης ότι η διάταξη μπορεί να εγκατασταθεί σε όχημα με διαφορετικές κλίσεις του άξονα αναφοράς σε σχέση με τα επίπεδα αναφοράς του οχήματος και με το έδαφος ή να περιστρέφεται γύρω από τον άξονα αναφοράς της· οι εν λόγω διαφορετικές συνθήκες εγκατάστασης πρέπει να δηλώνονται στο έντυπο κοινοποίησης.

2.2. Για κάθε τύπο δείκτη πορείας, η αίτηση συνοδεύεται από τα εξής: 2.2.1. Σχέδια, εις τριπλούν, επαρκώς λεπτομερή, ώστε να επιτρέπεται η αναγνώριση του τύπου και της κατηγορίας και τα οποία θα δείχνουν τα εξής: α) σε ποια γεωμετρική θέση(-εις) μπορεί να τοποθετηθεί επί του οχήματος ο δείκτης πορείας· τον άξονα παρατήρησης που πρέπει να θεωρείται άξονας αναφοράς για τις δοκιμές (οριζόντια γωνία H = 0°, κατακόρυφη γωνία V = 0°)· και το σημείο που λαμβάνεται ως κέντρο αναφοράς για τις εν λόγω δοκιμές. β) τις γεωμετρικές συνθήκες τοποθέτησης της (των) διάταξης (διατάξεων) που πληροί(-ούν) τις απαιτήσεις του σημείου 6· γ) στην περίπτωση συστήματος αλληλοεξαρτώμενων φανών, τον ανεξάρτητο φανό ή τον συνδυασμό αλληλοεξαρτώμενων φανών που πληροί(-ούν) τις προδιαγραφές του σημείου 5.7, του σημείου 6.1 και του παραρτήματος 4 του παρόντος κανονισμού· δ) τα σχέδια πρέπει να δείχνουν την προβλεπόμενη θέση για τον αριθμό έγκρισης και τα πρόσθετα σύμβολα σε σχέση με τον κύκλο του σήματος έγκρισης. 2.2.2. Μια σύντομη τεχνική περιγραφή όπου δηλώνονται, ιδίως, εκτός από τους φανούς με μη αντικαταστάσιμες φωτεινές πηγές, τα εξής: α) η κατηγορία ή οι κατηγορίες του προδιαγραφόμενου ή των προδιαγραφόμενων λαμπτήρων πυράκτωσης· η εν λόγω κατηγορία λαμπτήρα πυράκτωσης πρέπει να είναι μία εκ των προβλεπόμενων στον κανονισμό αριθ. 37 και στη σειρά τροποποιήσεών του που ισχύουν τη στιγμή της υποβολής αίτησης για έγκριση τύπου· και/ή β) η κατηγορία ή οι κατηγορίες του προδιαγραφόμενου ή των προδιαγραφόμενων φωτεινών πηγών LED· η εν λόγω κατηγορία ή οι κατηγορίες των προδιαγραφόμενων φωτεινών πηγών LED πρέπει να είναι μία εκ των προβλεπόμενων στον κανονισμό αριθ. 128 και στη σειρά τροποποιήσεών του που είναι σε ισχύ τη στιγμή της υποβολής αίτησης για έγκριση τύπου· και/ή γ) ο ειδικός κωδικός αναγνώρισης της μονάδας φωτεινής πηγής· 2.2.3. Για δείκτη πορείας της κατηγορίας 2β, μια συνοπτική περιγραφή του χειριστηρίου μεταβλητής έντασης, ένα διάγραμμα διάταξης και οι προδιαγραφές των χαρακτηριστικών του συστήματος που εξασφαλίζουν τα δύο επίπεδα έντασης· 2.2.4. Για φανό-δείκτη πορείας των κατηγοριών 1, 1α, 1β, 2α και 2β, πληροφορίες σχετικά με την ενεργοποίηση των σημάτων σύμφωνα με τα σημεία 5.6 και 6.2.2 κατωτέρω. 2.2.5. Δύο δείγματα· αν η έγκριση ζητείται για διατάξεις που δεν είναι πανομοιότυπες, αλλά είναι συμμετρικές και κατάλληλες να συναρμολογηθούν μία στην αριστερή και μία στη δεξιά πλευρά του οχήματος, τα δύο δείγματα που υποβάλλονται επιτρέπεται να είναι πανομοιότυπα και κατάλληλα να συναρμολογηθούν μόνον στη δεξιά ή μόνον στην αριστερή πλευρά του οχήματος. Για δείκτη πορείας της κατηγορίας 2β, η αίτηση συνοδεύεται επίσης από χειριστήριο μεταβλητής έντασης ή μια γεννήτρια που παρέχει το ίδιο ή τα ίδια σήματα.

3. ΣΗΜΑΝΣΕΙΣ

Οι διατάξεις που υποβάλλονται προς έγκριση:

3.1. Φέρουν την εμπορική ονομασία ή το εμπορικό σήμα του αιτούντος· η σήμανση αυτή πρέπει να είναι ευανάγνωστη και ανεξίτηλη.

3.2. Με εξαίρεση τους φανούς με μη αντικαταστάσιμες φωτεινές πηγές, να φέρουν ευανάγνωστη και ανεξίτηλη σήμανση που να δηλώνει: α) την κατηγορία ή τις κατηγορίες του προδιαγραφόμενου ή των προδιαγραφόμενων λαμπτήρων πυράκτωσης· και/ή β) τον ειδικό κωδικό ταυτοποίησης του δομοστοιχείου φωτεινής πηγής.

3.3. Πρέπει να διαθέτουν επαρκή χώρο για το σήμα έγκρισης και τα πρόσθετα σύμβολα που προδιαγράφονται στο κατωτέρω σημείο 4.2· ο χώρος αυτός πρέπει να εμφαίνεται στα σχέδια που αναφέρονται στο σημείο 2.2.1 ανωτέρω·

3.4. Στην περίπτωση φανών με ηλεκτρονικό όργανο χειρισμού φωτεινής πηγής ή χειριστήριο μεταβλητής έντασης ή/και μη αντικαταστάσιμες φωτεινές πηγές ή δομοστοιχείο(-α) φωτεινής πηγής, φέρουν σήμανση της ονομαστικής τάσης ή του εύρους τάσης, και της μέγιστης ονομαστικής ισχύος.

3.5. Στην περίπτωση φανών με δομοστοιχείο(-α) φωτεινής πηγής, το (τα) δομοστοιχείο(-α) φωτεινής πηγής πρέπει να φέρει(-ουν): 3.5.1. την εμπορική επωνυμία ή το εμπορικό σήμα του αιτούντα, η σήμανση αυτή πρέπει να ευανάγνωστη και ανεξίτηλη· 3.5.2. Ειδικός κωδικός ταυτοποίησης του δομοστοιχείου· η σήμανση αυτή πρέπει να είναι ευανάγνωστη και ανεξίτηλη. Ο εν λόγω ειδικός κωδικός ταυτοποίησης πρέπει να αρχίζει με τα γράμματα «MD» για το «MODULE» (δομοστοιχείο) και να ακολουθεί το σήμα έγκρισης χωρίς τον κύκλο, όπως προβλέπεται στο σημείο 4.2.1.1 κατωτέρω και, σε περίπτωση που χρησιμοποιούνται πολλά ανόμοια δομοστοιχεία φωτεινής πηγής, να ακολουθούν πρόσθετα σύμβολα ή χαρακτήρες· Ο εν λόγω ειδικός κωδικός ταυτοποίησης πρέπει να εμφαίνεται στα σχέδια που αναφέρονται στο σημείο 2.2.1 ανωτέρω. Η σήμανση έγκρισης δεν είναι απαραίτητο να είναι ίδια με εκείνη του φανού στον οποίο χρησιμοποιείται το δομοστοιχείο, αλλά και οι δύο σημάνσεις πρέπει να είναι του ίδιου αιτούντος. 3.5.3. Η σήμανση της ονομαστικής τάσης ή του εύρους τάσης και της μέγιστης ονομαστικής ισχύος.

3.6. Αν ένας ηλεκτρονικός μηχανισμός ελέγχου της φωτεινής πηγής ή μια διάταξη μεταβλητής ρύθμισης της έντασης αποτελούν μέρος του φανού, δεν συμπεριλαμβάνονται όμως στο σώμα του φανού, θα πρέπει να φέρουν την επωνυμία του κατασκευαστή και τον αριθμό ταυτοποίησης του τελευταίου.

4. ΈΓΚΡΙΣΗ

4.1. Γενικά

4.1.1. Αν οι δύο συσκευές που υποβάλλονται προς έγκριση σύμφωνα με το σημείο 2.2.4 ανωτέρω πληρούν τις απαιτήσεις του παρόντος κανονισμού, χορηγείται έγκριση. Όλες οι διατάξεις ενός συστήματος αλληλοεξαρτώμενων φανών πρέπει να υποβάλλονται για έγκριση τύπου από τον ίδιο αιτούντα.

4.1.2. Σε περίπτωση που ομαδοποιημένοι, συνδυασμένοι ή αμοιβαίως ενσωματωμένοι φανοί διαπιστώνεται ότι συμμορφώνονται προς τις απαιτήσεις περισσοτέρων του ενός κανονισμών που έχουν προσαρτηθεί στη συμφωνία του 1958, μπορεί να τοποθετείται ένα μόνο διεθνές σήμα έγκρισης, υπό τον όρο ότι οι εν λόγω φανοί δεν είναι ομαδοποιημένοι, συνδυασμένοι ή αμοιβαίως ενσωματωμένοι με φανό ή φανούς που δεν συμμορφώνονται προς κανέναν από τους εν λόγω κανονισμούς.

4.1.3. Για κάθε τύπο που εγκρίνεται χορηγείται αριθμός έγκρισης. Τα πρώτα δύο ψηφία (προς το παρόν 01 σε αντιστοιχία προς τη σειρά τροποποιήσεων 01 που τέθηκε σε ισχύ στις 27 Ιουνίου 1987) υποδηλώνουν τη σειρά τροποποιήσεων που περιλαμβάνουν τις πιο πρόσφατες τεχνικές τροποποιήσεις του κανονισμού κατά τη χρονική στιγμή χορήγησης της έγκρισης. Το ίδιο συμβαλλόμενο μέρος δεν μπορεί να δώσει τον ίδιο αριθμό σε άλλο τύπο διάταξης που καλύπτεται από τον παρόντα κανονισμό. Οι δείκτες πορείας διαφορετικών κατηγοριών μπορούν να επισημαίνονται με ενιαίο αριθμό έγκρισης όταν σχηματίζουν ένα σύστημα.

4.1.4. Η ειδοποίηση για έγκριση ή επέκταση ή απόρριψη ή ανάκληση της έγκρισης ή οριστική διακοπή παραγωγής τύπου διάταξης σύμφωνα με τον παρόντα κανονισμό κοινοποιείται στα συμβαλλόμενα μέρη της συμφωνίας του 1958, τα οποία εφαρμόζουν τον παρόντα κανονισμό, με τη χρήση εντύπου που συμμορφώνεται προς το υπόδειγμα του παραρτήματος 2 του παρόντος κανονισμού.

4.1.5. Κάθε διάταξη που συμμορφώνεται με τύπο που έχει εγκριθεί στο πλαίσιο του παρόντος κανονισμού φέρει, στον χώρο που αναφέρεται στο σημείο 3.3 ανωτέρω, και επιπλέον των σημάνσεων που ορίζονται στα σημεία 3.1 και 3.2 ή 3.4 αντίστοιχα, σήμα έγκρισης, όπως ορίζεται στα σημεία 4.2 και 4.3 κατωτέρω.

4.2. Σύνθεση του σήματος έγκρισης

Το σήμα έγκρισης αποτελείται από:

4.2.1. Ένα διεθνές σήμα έγκρισης που περιλαμβάνει: 4.2.1.1. Κύκλο που περιβάλλει το γράμμα «Ε», ακολουθούμενο από τον διακριτικό αριθμό του κράτους που χορήγησε την έγκριση (2). 4.2.1.2. Τον αριθμό έγκρισης που ορίζεται στο σημείο 4.1.3 ανωτέρω.

4.2.2. Ένα ή περισσότερα πρόσθετα σύμβολα από τα ακόλουθα: 4.2.2.1. Έναν ή περισσότερους αριθμούς από τους εξής: 1, 1α, 1β, 2α, 2β, 5 ή 6, ανάλογα με το κατά πόσο η διάταξη ανήκει σε μία ή περισσότερες κατηγορίες 1, 1α, 1β, 2α, 2β, 5 ή 6 για τις οποίες ζητείται έγκριση σύμφωνα με το σημείο 2.1· 4.2.2.2. Επί διατάξεων που δεν μπορούν να τοποθετηθούν αδιακρίτως σε κάθε πλευρά του οχήματος, αναγράφεται οριζόντιο βέλος που δείχνει σε ποια θέση πρόκειται να τοποθετηθεί η διάταξη (το βέλος κατευθύνεται προς τα έξω από το όχημα στην περίπτωση διατάξεων των κατηγοριών 1, 1α, 1β, 2α και 2β και προς το πρόσθιο μέρος του οχήματος στην περίπτωση διατάξεων των κατηγοριών 3, 4, 5 και 6). Επιπλέον, για διατάξεις της κατηγορίας 6, αναγράφεται στην προκειμένη περίπτωση μια ένδειξη «R» ή «L» επί της διάταξης, που δηλώνει τη δεξιά ή αριστερή πλευρά του οχήματος· 4.2.2.3. Στη δεξιά πλευρά του συμβόλου που αναφέρεται στο σημείο 4.2.2.1· σε κάθε διάταξη πρέπει να αναγράφεται: α) το πρόσθετο γράμμα «D», επί διατάξεων που μπορούν να χρησιμοποιηθούν ως μέρος ενός συστήματος δύο φανών· β) το πρόσθετο γράμμα «Υ», επί διατάξεων που μπορούν να χρησιμοποιηθούν ως μέρος ενός συστήματος αλληλεξαρτώμενων φανών· 4.2.2.4. Επί διατάξεων με μειωμένη διανομή φωτός σύμφωνα με το σημείο 2.1.3 του παραρτήματος 4 του παρόντος κανονισμού, ένα κατακόρυφο βέλος που ξεκινάει από το οριζόντιο τμήμα και κατευθύνεται προς τα κάτω· 4.2.2.5. Τα δύο ψηφία του αριθμού έγκρισης που δείχνουν τη σειρά τροποποιήσεων σε ισχύ κατά τη στιγμή χορήγησης της έγκρισης και, κατά περίπτωση, το απαιτούμενο βέλος μπορεί να τοποθετούνται πλησίον των ανωτέρω πρόσθετων συμβόλων· 4.2.2.6. Τα σήματα και τα σύμβολα που αναφέρονται στα ανωτέρω σημεία 4.2.1 και 4.2.2 πρέπει να είναι ευανάγνωστα και ανεξίτηλα, ακόμη και όταν η διάταξη είναι τοποθετημένη επί του οχήματος.

4.3. Διαμόρφωση του σήματος έγκρισης

4.3.1. Ανεξάρτητοι φανοί

Στο σχήμα 1 του παραρτήματος 3 του παρόντος κανονισμού παρατίθεται ένα παράδειγμα της σχηματικής διάταξης του σήματος έγκρισης με τα προαναφερθέντα πρόσθετα σύμβολα.

Αν οι διάφοροι τύποι φανών που τηρούν τις απαιτήσεις των διαφόρων κανονισμών χρησιμοποιούν τον ίδιο εξωτερικό φακό που έχει το ίδιο ή διαφορετικό χρώμα, μπορεί να τοποθετείται ενιαίο διεθνές σήμα έγκρισης, το οποίο αποτελείται από έναν κύκλο που περικλείει το γράμμα «Ε», ακολουθούμενο από το χαρακτηριστικό αριθμό της χώρας η οποία έχει χορηγήσει την έγκριση και έναν αριθμό έγκρισης. Αυτό το σήμα έγκρισης μπορεί να τοποθετείται σε οποιοδήποτε σημείο του φανού, με την προϋπόθεση ότι:

4.3.1.1. Είναι ορατό μετά την τοποθέτηση των φανών.

4.3.1.2. Τοποθετείται το αντίστοιχο σύμβολο αναγνώρισης κάθε φανού σύμφωνα με τον κανονισμό βάσει του οποίου έχει χορηγηθεί η έγκριση, μαζί με την αντίστοιχη σειρά τροποποιήσεων που περιλαμβάνει τις πιο πρόσφατες σημαντικές τεχνικές τροποποιήσεις του κανονισμού κατά τη χρονική στιγμή χορήγησης της έγκρισης και, αν είναι απαραίτητο, το απαιτούμενο βέλος.

4.3.1.3. Το μέγεθος των στοιχείων που συνιστούν ένα μεμονωμένο σήμα έγκρισης πρέπει να μην είναι μικρότερο από το ελάχιστο μέγεθος που απαιτείται για το μικρότερο επιμέρους σήμα σύμφωνα με τον κανονισμό βάσει του οποίου χορηγήθηκε η έγκριση.

4.3.1.4. Το κύριο σώμα του φανού περιλαμβάνει τον χώρο που περιγράφεται στο σημείο 3.3 ανωτέρω και φέρει το σήμα έγκρισης της πραγματικής ή των πραγματικών λειτουργιών·

4.3.1.5. Το σχήμα 4 στο παράρτημα 3 του παρόντος κανονισμού δίνει παραδείγματα ενός σήματος έγκρισης με τα προαναφερόμενα πρόσθετα σύμβολα.

4.3.2. Ομαδοποιημένοι, συνδυασμένοι ή αμοιβαίως ενσωματωμένοι φανοί

4.3.2.1. Όποτε διαπιστώνεται ότι ομαδοποιημένοι, συνδυασμένοι ή αμοιβαία ενσωματωμένοι φανοί συμμορφώνονται προς τις απαιτήσεις διαφόρων κανονισμών, μπορεί να τοποθετηθεί ένα ενιαίο διεθνές σήμα έγκρισης, που αποτελείται από έναν κύκλο που περικλείει το γράμμα «Ε», ακολουθούμενο από τον διακριτικό αριθμό της χώρας η οποία χορήγησε την έγκριση και έναν αριθμό έγκρισης. Το εν λόγω σήμα έγκρισης επιτρέπεται να τοποθετείται οπουδήποτε σε φανούς ομαδοποιημένους, συνδυασμένους ή αμοιβαία ενσωματωμένους, εφόσον: 4.3.2.1.1. Είναι ορατό μετά την εγκατάσταση των φανών· 4.3.2.1.2. Κανένα μέρος των ομαδοποιημένων, συνδυασμένων ή αμοιβαία ενσωματωμένων φανών που εκπέμπει φως δεν μπορεί να αφαιρεθεί χωρίς την ταυτόχρονη αφαίρεση του σήματος έγκρισης.

4.3.2.2. Πρέπει να τοποθετούνται το αντίστοιχο σύμβολο αναγνώρισης κάθε φανού σύμφωνα με τον κανονισμό βάσει του οποίου έχει χορηγηθεί η έγκριση, μαζί με την αντίστοιχη σειρά τροποποιήσεων που περιλαμβάνουν τις πιο πρόσφατες σημαντικές τεχνικές τροποποιήσεις του κανονισμού κατά τη χρονική στιγμή χορήγησης της έγκρισης και, αν είναι απαραίτητο, το απαιτούμενο βέλος. 4.3.2.2.1. Είτε επί της κατάλληλης επιφάνειας εκπομπής φωτός· 4.3.2.2.2. Είτε σε μια ομάδα, έτσι ώστε κάθε φανός των ομαδοποιημένων, συνδυασμένων ή αμοιβαία ενσωματωμένων φανών να μπορεί να προσδιορίζεται σαφώς.

4.3.2.3. Το μέγεθος των στοιχείων που συνιστούν ένα μεμονωμένο σήμα έγκρισης πρέπει να μην είναι μικρότερο από το ελάχιστο μέγεθος που απαιτείται για το μικρότερο επιμέρους σήμα σύμφωνα με τον κανονισμό βάσει του οποίου χορηγήθηκε η έγκριση.

4.3.2.4. Για κάθε τύπο που εγκρίνεται χορηγείται αριθμός έγκρισης. Το ίδιο συμβαλλόμενο μέρος δεν μπορεί να δίνει τον ίδιο αριθμό σε άλλο τύπο ομαδοποιημένων, συνδυασμένων ή αμοιβαία ενσωματωμένων φανών που καλύπτονται από τον παρόντα κανονισμό.

4.3.2.5. Το σχήμα 2 στο παράρτημα 3 του παρόντος κανονισμού δίνει παραδείγματα της διάταξης των σημάτων έγκρισης για ομαδοποιημένους, συνδυασμένους ή αμοιβαία ενσωματωμένους φανούς με τα προαναφερόμενα πρόσθετα σύμβολα.

4.3.3. Φανοί που ενσωματώνονται αμοιβαία σε άλλους φανούς, ο φακός των οποίων μπορεί επίσης να χρησιμοποιηθεί για άλλους τύπους προβολέων

Ισχύουν οι διατάξεις που ορίζονται στο ανωτέρω σημείο 4.3.2.

4.3.3.1. Επιπλέον, όταν χρησιμοποιείται ο ίδιος φακός, ο φακός αυτός επιτρέπεται να φέρει διαφορετικά σήματα έγκρισης που να αντιστοιχούν στους διαφόρους τύπους προβολέων ή συστημάτων φανών, υπό τον όρο ότι το κύριο σώμα του προβολέα, ακόμη και αν δεν είναι δυνατόν να διαχωριστεί από τον φακό, περιλαμβάνει επίσης το χώρο που προβλέπεται στο ανωτέρω σημείο 3.3 και φέρει τα σήματα έγκρισης για τις λειτουργίες που επιτελεί. Εάν διαφορετικοί τύποι προβολέων έχουν το ίδιο κύριο σώμα, το σώμα αυτό επιτρέπεται να φέρει διαφορετικά σήματα έγκρισης.

4.3.3.2. Το σχήμα 3 στο παράρτημα 3 του παρόντος κανονισμού δίνει παραδείγματα σημάτων έγκρισης για φανούς που είναι αμοιβαία ενσωματωμένοι σε προβολέα.

4.4. Το σήμα έγκρισης πρέπει να είναι ευανάγνωστο και ανεξίτηλο. Μπορεί να τοποθετείται επί του εσωτερικού ή του εξωτερικού τμήματος (διαφανές ή όχι) της διάταξης, το οποίο δεν μπορεί να διαχωρίζεται από το διαφανές τμήμα της διάταξης που εκπέμπει το φως. Σε κάθε περίπτωση, το σήμα πρέπει να είναι ορατό όταν η διάταξη τοποθετείται επί του οχήματος ή όταν ένα κινητό τμήμα, όπως η ανοιγόμενη οροφή, το καπάκι του χώρου αποσκευών ή μια πόρτα ανοίγουν.

5. ΓΕΝΙΚΕΣ ΠΡΟΔΙΑΓΡΑΦΕΣ

5.1. Κάθε διάταξη πρέπει να πληροί τις προδιαγραφές που καθορίζονται στα κατωτέρω σημεία 6 και 8.

5.2. Οι διατάξεις πρέπει να έχουν σχεδιαστεί και κατασκευαστεί έτσι ώστε να εξακολουθεί να εξασφαλίζεται, υπό κανονικές συνθήκες χρήσης και παρά τις δονήσεις στις οποίες μπορεί να υπόκεινται κατά τη χρήση αυτή, η ικανοποιητική λειτουργία τους και να διατηρούν τα χαρακτηριστικά που ορίζονται από τον παρόντα κανονισμό.

5.3. Σε περίπτωση δομοστοιχείων φωτεινής πηγής, πρέπει να ελέγχεται εάν: 5.3.1. Ο σχεδιασμός του (των) δομοστοιχείου(-ων) φωτεινής πηγής πρέπει να είναι τέτοιος, ώστε: α) κάθε δομοστοιχείο φωτεινής πηγής να μην είναι δυνατόν να τοποθετηθεί σε καμία άλλη θέση εκτός από τη σωστή θέση για την οποία προορίζεται και να μπορεί να αφαιρείται μόνο με τη χρήση εργαλείου(-ων)· β) αν στο περίβλημα μιας διάταξης χρησιμοποιούνται περισσότερα από ένα δομοστοιχεία φωτεινών πηγών, δεν μπορούν να χρησιμοποιηθούν εναλλακτικά δομοστοιχεία φωτεινών πηγών με διαφορετικά χαρακτηριστικά στο ίδιο περίβλημα φανού. 5.3.2. Το (τα) δομοστοιχείο(-α) φωτεινής πηγής πρέπει να μην είναι δυνατόν να παραβιαστεί(-ούν). 5.3.3. Ένα δομοστοιχείο φωτεινής πηγής είναι σχεδιασμένο κατά τρόπον ώστε, ανεξάρτητα από τη χρήση εργαλείων, να μην μπορεί να αντικαθίσταται μηχανικά από κάποια αντικαταστάσιμη εγκεκριμένη φωτεινή πηγή.

5.4. Σε περίπτωση βλάβης του χειριστηρίου μεταβλητής έντασης ενός δείκτη πορείας κατηγορίας 2β που εκπέμπει πάνω από τη μέγιστη τιμή της κατηγορίας 2α, πληρούνται αυτόματα οι απαιτήσεις σταθερής φωτεινής έντασης της κατηγορίας 2α.

5.5. Στην περίπτωση αντικαταστάσιμων λαμπτήρων πυράκτωσης: 5.5.1. Μπορεί να χρησιμοποιηθεί κάθε κατηγορία ή κατηγορίες εγκεκριμένων φωτεινών πηγών σύμφωνα με τον κανονισμό αριθ. 37 και/ή τον κανονισμό αριθ. 128, με την προϋπόθεση ότι δεν υπάρχει περιορισμός όσον αφορά τη χρήση στον κανονισμό αριθ. 37 και στη σειρά τροποποιήσεών του που είναι σε ισχύ τη χρονική στιγμή της υποβολής αίτησης για έγκριση τύπου ή στον κανονισμό αριθ. 128 και στη σειρά τροποποιήσεών του που είναι σε ισχύ τη χρονική στιγμή της υποβολής αίτησης για έγκριση τύπου. 5.5.2. Το σχέδιο της διάταξης είναι τέτοιο, ώστε η φωτεινή πηγή να μπορεί να στερεώνεται μόνο στη σωστή θέση. 5.5.3. Η διάταξη συγκράτησης φωτεινής πηγής συμμορφώνεται προς τα χαρακτηριστικά που δίνονται στην Έκδοση IEC 60061. Ισχύει το δελτίο δεδομένων της διάταξης συγκράτησης που σχετίζεται με την κατηγορία φωτεινών πηγών που χρησιμοποιείται·

5.6. Για τους φανούς-δείκτες πορείας των κατηγοριών 1, 1α, 1β, 2α ή 2β η λειτουργία αναλαμπής μπορεί να παραχθεί από διαδοχική ενεργοποίηση των φωτεινών πηγών, εφόσον πληρούνται οι ακόλουθες προϋποθέσεις: α) κάθε φωτεινή πηγή, μετά την ενεργοποίησή της, παραμένει αναμμένη μέχρι το τέλος του κύκλου «ΟΝ»· β) η ακολουθία ενεργοποίησης των φωτεινών πηγών, ενεργεί κατά ομοιόμορφο τρόπο από το εσωτερικό προς το εξωτερικό άκρο της εμφανούς επιφάνειας· γ) είναι μία συνεχής γραμμή χωρίς επανάληψη της εναλλαγής στην κατακόρυφη κατεύθυνση (π.χ. κύματα)· δ) η διακύμανση ολοκληρώνεται έως 200 ms μετά την έναρξη του κύκλου «ΟΝ»· ε) για την ορθογώνια προβολή στην κατεύθυνση του άξονα αναφοράς ενός ορθογώνιου παραλληλόγραμμου, η εγγραφή της εμφανούς επιφάνειας του δείκτη πορείας θα έχει τις μακρύτερες πλευρές παράλληλες προς το οριζόντιο επίπεδο και ο λόγος των οριζόντιων και των κατακόρυφων πλευρών δεν πρέπει να είναι μικρότερος από 1,7. Η συμμόρφωση με τους όρους που αναφέρονται ανωτέρω πρέπει να επαληθεύεται σε λειτουργία αναλαμπής.

5.7. Ένα σύστημα αλληλοεξαρτώμενων φανών πρέπει να πληροί τις απαιτήσεις όταν λειτουργούν μαζί όλοι οι αλληλοεξαρτώμενοι φανοί. Ωστόσο, αν το σύστημα αλληλεξαρτώμενων φανών που παράγει τη λειτουργία οπίσθιου δείκτη πορείας είναι εν μέρει τοποθετημένο σε σταθερό μέρος και εν μέρει σε κινητό, ο (οι) αλληλεξαρτώμενος(-οι) φανός(-οί) που προσδιορίζει ο αιτών πρέπει να πληροί(-ούν) τις απαιτήσεις γεωμετρικής ορατότητας, χρωμομετρίας και φωτομετρίας σε όλες τις σταθερές θέσεις του κινητού μέρους (μερών). Κάτι τέτοιο δεν ισχύει στην περίπτωση αλληλεξαρτώμενου(-ων) φανού(-ών)-δείκτη(-ών) πορείας που προορίζεται(-ονται) για τοποθέτηση σε όχημα (οχήματα), όπου, για να καλυφθεί ή συμπληρωθεί η γωνία γεωμετρικής ορατότητας, ενεργοποιούνται πρόσθετοι φανοί όταν το κινητό μέρος βρίσκεται σε οποιαδήποτε σταθερή ανοικτή θέση, υπό την προϋπόθεση ότι οι εν λόγω πρόσθετοι φανοί ικανοποιούν όλες τις απαιτήσεις θέσης, φωτομετρίας και χρωματομετρίας που ισχύουν για φανούς-δείκτες πορείας που είναι τοποθετημένοι στο κινητό μέρος.

6. ΈΝΤΑΣΗ ΕΚΠΕΜΠΟΜΕΝΟΥ ΦΩΤΟΣ

6.1. Το φως που εκπέμπεται από καθεμία από τις δύο παρεχόμενες διατάξεις πρέπει να είναι, στην περίπτωση δεικτών πορείας, των κατηγοριών 1, 1α, 1β, 2α, ή 2β, στους άξονες αναφοράς, στην περίπτωση δεικτών πορείας των κατηγοριών 5 ή 6 στην κατεύθυνση A σύμφωνα με το παράρτημα 1 όχι κάτω από την ελάχιστη ένταση και όχι πάνω από τη μέγιστη ένταση που προσδιορίζεται κατωτέρω: Δείκτης πορείας κατηγορίας Ελάχιστη φωτεινή ένταση σε cd Μέγιστη φωτεινή ένταση σε cd όταν χρησιμοποιείται ως Ενιαίος φανός Φανός (ενιαίος) που φέρει σήμα «D» (βλέπε σημείο 4.2.2.3) 1 175 1 000 500 1α 250 1 200 600 1β 400 1 200 600 2α (σταθερή) 50 500 250 2β (μεταβλητή) 50 1 000 500 5 0,6 280 140 6 50 280 140 6.1.1. Για σύστημα δύο ή περισσότερων φανών-δεικτών πορείας, η συνολική ένταση δεν υπερβαίνει τη μέγιστη τιμή. 6.1.2. Όταν ένα σύστημα δύο φανών που φέρουν τη σήμανση «D» και έχουν την ίδια λειτουργία θεωρείται ενιαίος φανός, συμμορφώνεται με τις απαιτήσεις για: α) τη μέγιστη ένταση όταν όλοι οι φανοί είναι σε λειτουργία· β) την ελάχιστη ένταση όταν ένας φανός έχει πάθει βλάβη.

6.2. Σε περίπτωση βλάβης ενός ενιαίου φανού ή ενός συστήματος αλληλεξαρτώμενων φανών των κατηγοριών 1, 1α, 1β, 2α και 2β, που περιέχει πάνω από μια φωτεινή πηγή, ισχύουν οι παρακάτω διατάξεις: 6.2.1. Η ομάδα φωτεινών πηγών που είναι συνδεδεμένες κατά τρόπο ώστε η βλάβη μιας πηγής να προκαλεί σε όλες διακοπή της εκπομπής φωτός θεωρείται ως μία ενιαία φωτεινή πηγή. 6.2.2. Σήμα για ενεργοποίηση του ενδεικτικού που ορίζεται στο σημείο 6.5.8 του κανονισμού αριθ. 48 παράγεται αν: α) οποιαδήποτε φωτεινή πηγή δεν λειτουργεί· ή β) στην περίπτωση φανού που έχει σχεδιαστεί μόνο για δύο φωτεινές πηγές πυράκτωσης και η ένταση στον άξονα αναφοράς είναι μικρότερη από το 50 % της ελάχιστης έντασης· ή γ) ως συνέπεια βλάβης μιας ή περισσότερων φωτεινών πηγών, η ένταση σε μία από τις ακόλουθες κατευθύνσεις, όπως αναφέρεται στο παράρτημα 4 του παρόντος κανονισμού, είναι μικρότερη από την ελάχιστη απαιτούμενη ένταση: i) H = 0°, V = 0° ii) H = 20° προς το εξωτερικό του οχήματος, V = + 5° iii) H = 10° προς το εσωτερικό του οχήματος, V = 0°.

6.3. Εκτός του άξονα αναφοράς, εντός των γωνιακών πεδίων που προσδιορίζονται στα διαγράμματα διάταξης του παραρτήματος 1 του παρόντος κανονισμού, η ένταση του φωτός που εκπέμπεται από κάθε μία από τις παρεχόμενες δύο διατάξεις: 6.3.1. προς κάθε κατεύθυνση που αντιστοιχεί στα σημεία του αντίστοιχου πίνακα κατανομής της φωτεινής έντασης που αναπαριστάται στο παράρτημα 4 του παρόντος κανονισμού, δεν πρέπει να είναι μικρότερη από την ελάχιστη ένταση που προσδιορίζεται στο σημείο 6.1 ανωτέρω, πολλαπλασιαζόμενη με το ποσοστό που προσδιορίζεται στον εν λόγω πίνακα για την εν λόγω κατεύθυνση· 6.3.1.1. κατά παρέκκλιση από τα σημεία 6.4 και 6.4.1, για τους οπίσθιους δείκτες πορείας της κατηγορίας 5, απαιτείται ελάχιστη τιμή 0,6 cd σε όλα τα πεδία που προσδιορίζονται στο παράρτημα 1· 6.3.2. Προς καμία κατεύθυνση εντός της περιοχής από την οποία είναι ορατός ο δείκτης πορείας, δεν πρέπει να σημειώνεται υπέρβαση της μέγιστης τιμής που προσδιορίζεται στο σημείο 6.1 ανωτέρω· 6.3.3. Εξάλλου, 6.3.3.1. Σε όλα τα πεδία που ορίζονται στα διαγράμματα του παραρτήματος 1, η ένταση του φωτός που εκπέμπεται δεν πρέπει να είναι μικρότερη από 0,7 cd για διατάξεις της κατηγορίας 1β, να μην είναι μικρότερη από 0,3 cd για διατάξεις των κατηγοριών 1, 1α, 2α και για τις διατάξεις της κατηγορίας 2β την ημέρα· δεν πρέπει να είναι κατώτερη από 0,07 cd για προϊόντα της κατηγορίας 2β κατά τη νύκτα. 6.3.3.2. Πρέπει να τηρούνται οι διατάξεις του σημείου 2.2 του παραρτήματος 4 του παρόντος κανονισμού όσον αφορά τις τοπικές διακυμάνσεις της έντασης.

6.4. Γενικότερα, οι εντάσεις μετρώνται με τη φωτεινή ή τις φωτεινές πηγές συνεχώς αναμμένες. Ωστόσο, ανάλογα με την κατασκευή της διάταξης, για παράδειγμα, τη χρήση διόδων φωτοεκπομπής (LED) ή την ανάγκη λήψης προφυλάξεων για την αποφυγή υπερθέρμανσης, επιτρέπεται η μέτρηση των φανών σε λειτουργία αναλαμπής. Κάτι τέτοιο πρέπει να επιτυγχάνεται μέσω εναλλαγής με συχνότητα f = 1,5 ± 0,5 Hz με εύρος παλμού άνω των 0,3 s, που μετριέται σε φωτεινή ένταση κορυφής 95 τοις εκατό. Στην περίπτωση αντικαταστάσιμων λαμπτήρων πυράκτωσης, οι λαμπτήρες πυράκτωσης λειτουργούν σε φωτεινή ροή αναφοράς κατά τη διάρκεια του χρόνου ροής ρεύματος. Στην περίπτωση φωτεινών πηγών LED, όλες οι μετρήσεις εκτελούνται με τάση 6,75 V, 13,5 V ή 28,0 V· η τιμή φωτεινής ροής που παράγεται κατά τη διάρκεια του χρόνου πρέπει να διορθώνεται. Ο διορθωτικός συντελεστής είναι ο λόγος μεταξύ της φωτεινής ροής αναφοράς και της τιμής φωτεινής ροής που προκύπτει υπό την εφαρμοζόμενη τάση. Σε κάθε άλλη περίπτωση, η τάση όπως απαιτείται στο σημείο 7.1.1 εναλλάσσεται με χρόνο ανύψωσης και χρόνο πτώσεως μικρότερο από 0,01 s· δεν επιτρέπεται υπέρβαση. Στην περίπτωση μετρήσεων που λαμβάνονται σε λειτουργία αναλαμπής, η φωτεινή ένταση που καταγράφεται αντιπροσωπεύεται από τη μέγιστη ένταση.

6.5. Στην περίπτωση διατάξεων της κατηγορίας 2β, ο χρόνος που διανύεται μεταξύ της ενεργοποίησης της ή των φωτεινών πηγών και της εξόδου του φωτός που μετράται στον άξονα αναφοράς, για να φτάσει το 90 τοις εκατό της τιμής που μετριέται σύμφωνα με το σημείο 6.3 ανωτέρω, μετριέται για τα ακραία επίπεδα φωτεινής έντασης που παράγονται από τον δείκτη πορείας. Ο χρόνος που μετράται για την παροχή της ελάχιστης φωτεινής έντασης δεν πρέπει να υπερβαίνει τον χρόνο που μετράται για την παροχή της μέγιστης φωτεινής έντασης.

6.6. Η διάταξη μεταβλητής ρύθμισης της έντασης δεν πρέπει να δημιουργεί σήματα τα οποία προκαλούν φωτεινές εντάσεις: 6.6.1. Εκτός του φάσματος που ορίζεται στο σημείο 6.1 παραπάνω και 6.6.2. Που υπερβαίνουν τη μέγιστη τιμή της κατηγορίας 2α που προσδιορίζεται στο σημείο 6.1: α) για συστήματα που εξαρτώνται μόνο από τις συνθήκες μέρας και νύχτας: υπό συνθήκες νύχτας β) για άλλα συστήματα: υπό συνθήκες αναφοράς όπως αποδεικνύεται από τον κατασκευαστή (3).

6.7. Το παράρτημα 4, που αναφέρεται στο σημείο 6.3.1 ανωτέρω, δίνει λεπτομέρειες για τις μεθόδους μέτρησης που πρέπει να χρησιμοποιούνται.

7. ΜΕΘΟΔΟΣ ΔΟΚΙΜΗΣ

7.1. Όλες οι μετρήσεις, φωτομετρικές και χρωματομετρικές, πραγματοποιούνται: 7.1.1. Στην περίπτωση φανού με αντικαταστάσιμη φωτεινή πηγή, όταν δεν τροφοδοτείται από ηλεκτρονικό μηχανισμό ρύθμισης φωτεινής πηγής ή μηχανισμό ρύθμισης μεταβλητής έντασης, με μια πρότυπη άχρωμη ή έγχρωμη φωτεινή πηγή της κατηγορίας που προβλέπεται για τη διάταξη· που παρέχεται με την τάση: α) στην περίπτωση λαμπτήρα(-ων) πυράκτωσης, είναι απαραίτητη η παραγωγή της φωτεινής ροής αναφοράς που απαιτείται για αυτήν την κατηγορία λαμπτήρα πυράκτωσης· β) στην περίπτωση φωτεινής(-ών) πηγής(-ών) LED 6,75 V, 13,5 V ή 28,0 V· η τιμή φωτεινής ροής που προκύπτει πρέπει να διορθώνεται. Ο διορθωτικός συντελεστής είναι ο λόγος μεταξύ της φωτεινής ροής αναφοράς και της μέσης τιμής φωτεινής ροής που προκύπτει υπό την εφαρμοζόμενη τάση. 7.1.2. Στην περίπτωση φανού εξοπλισμένου με μη αντικαταστάσιμες φωτεινές πηγές (λαμπτήρες πυράκτωσης και άλλους) στα 6,75 V, 13,5 V ή 28,0 V αντίστοιχα. 7.1.3. Στην περίπτωση συστήματος το οποίο χρησιμοποιεί ηλεκτρονικό μηχανισμό ελέγχου της φωτεινής πηγής ή διάταξη μεταβλητής ρύθμισης της έντασης, που είναι μέρος του φανού (4) και που ασκεί στους ακροδέκτες εισόδου του φανού την τάση που υποδεικνύεται από τον κατασκευαστή ή, αν δεν υποδεικνύεται, 6,75 V, 13,5 V ή 28,0 V αντίστοιχα. 7.1.4. Στην περίπτωση συστήματος που χρησιμοποιεί ηλεκτρονικό όργανο χειρισμού φωτεινής πηγής ή χειριστήριο μεταβλητής έντασης, που δεν αποτελεί μέρος του φανού με την τάση που δηλώνεται από τον κατασκευαστή να εφαρμόζεται στα τερματικά εισόδου του φανού.

7.2. Ωστόσο, στην περίπτωση δείκτη πορείας της κατηγορίας 2β που τίθεται σε λειτουργία με χειριστήριο μεταβλητής έντασης για την απόκτηση μεταβλητής φωτεινής έντασης, οι φωτομετρικές μετρήσεις εκτελούνται σύμφωνα με την περιγραφή του αιτούντα.

7.3. Το εργαστήριο δοκιμών πρέπει να ζητά από τον κατασκευαστή τον μηχανισμό ελέγχου φωτεινής πηγής ή διάταξη μεταβλητής ρύθμισης της έντασης που απαιτείται για την τροφοδοσία της φωτεινής πηγής και των απαραίτητων λειτουργιών.

7.4. Η τάση που εφαρμόζεται στον φανό πρέπει να επισημαίνεται στο έντυπο κοινοποίησης του παραρτήματος 2 του παρόντος κανονισμού.

7.5. Καθορίζονται τα όρια της εμφανούς επιφάνειας προς την κατεύθυνση του άξονα αναφοράς δείκτη πορείας. Ωστόσο, στην περίπτωση δεικτών πορείας των κατηγοριών 5 και 6, καθορίζονται τα όρια της επιφάνειας εκπομπής φωτός

8. ΧΡΩΜΑ ΕΚΠΕΜΠΟΜΕΝΟΥ ΦΩΤΟΣ

Το χρώμα του εκπεμπόμενου φωτός εντός του δικτύου κατανομής φωτός που ορίζεται στο σημείο 2 του παραρτήματος 4 είναι κίτρινο ήλεκτρο. Εκτός αυτού του πεδίου δεν πρέπει να παρατηρείται απότομη μεταβολή του χρώματος. Για την επαλήθευση των χρωματομετρικών χαρακτηριστικών εφαρμόζεται η διαδικασία δοκιμής που περιγράφεται στο σημείο 7 του παρόντος κανονισμού. Αυτές οι απαιτήσεις ισχύουν επίσης εντός του εύρους μεταβλητής φωτεινής έντασης που παράγεται από δείκτες πορείας κατηγορίας 2β.

Ωστόσο, για φανούς που είναι εξοπλισμένοι με μη αντικαταστάσιμες φωτεινές πηγές (λαμπτήρες πυράκτωσης και άλλους), τα χρωματομετρικά χαρακτηριστικά θα πρέπει να επαληθεύονται με τις φωτεινές πηγές που υπάρχουν στον φανό, σύμφωνα με τα σχετικά εδάφια του σημείου 7.1 του παρόντος κανονισμού.

9. ΤΡΟΠΟΠΟΙΗΣΕΙΣ ΤΥΠΟΥ ΔΕΙΚΤΗ ΠΟΡΕΙΑΣ ΓΙΑ ΟΧΗΜΑΤΑ ΜΕ ΚΙΝΗΤΗΡΑ ΚΑΙ ΤΑ ΡΥΜΟΥΛΚΟΥΜΕΝΑ ΤΟΥΣ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ

9.1. Κάθε τροποποίηση τύπου δείκτη πορείας κοινοποιείται στη διοικητική υπηρεσία που έχει εγκρίνει τον τύπο. Η αρχή αυτή δύναται είτε: 9.1.1. να θεωρήσει ότι οι τροποποιήσεις δεν είναι δυνατόν να επέφεραν ιδιαίτερα δυσμενές αποτέλεσμα και ότι οπωσδήποτε το όχημα εξακολουθεί να πληροί τις προϋποθέσεις, ή 9.1.2. να απαιτήσει νέα έκθεση δοκιμής από την υπεύθυνη για τη διεξαγωγή των δοκιμών τεχνική υπηρεσία.

9.2. Η επιβεβαίωση ή η απόρριψη χορήγησης της έγκρισης, με αναφορά των τροποποιήσεων, κοινοποιούνται σύμφωνα με τη διαδικασία που ορίζεται στο σημείο 4.1.4 στα συμβαλλόμενα μέρη της συμφωνίας τα οποία εφαρμόζουν τον παρόντα κανονισμό.

9.3. Η αρμόδια αρχή η οποία έχει χορηγήσει επέκταση της έγκρισης εκχωρεί αύξοντα αριθμό για την επέκταση και ενημερώνει σχετικά τα άλλα συμβαλλόμενα μέρη στη συμφωνία του 1958 τα οποία εφαρμόζουν τον παρόντα κανονισμό με τη διαβίβαση δελτίου κοινοποίησης σύμφωνα με το υπόδειγμα στο παράρτημα 2 του παρόντος κανονισμού.

10. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ

Οι διαδικασίες συμμόρφωσης της παραγωγής πρέπει να συμμορφώνονται με εκείνες που ορίζονται στο προσάρτημα 2 της συμφωνίας (E/ECE/324-E/ECE/TRANS/505/Αναθ.2), με τις ακόλουθες απαιτήσεις:

10.1. Οι δείκτες πορείας που εγκρίνονται σύμφωνα με τον παρόντα κανονισμό κατασκευάζονται έτσι ώστε να συμμορφώνονται προς τον εγκεκριμένο τύπο με την κάλυψη των απαιτήσεων που ορίζονται στα σημεία 6 και 8 ανωτέρω.

10.2. Τηρούνται οι ελάχιστες προδιαγραφές για τη συμμόρφωση των διαδικασιών ελέγχου της παραγωγής που παρατίθενται στο παράρτημα 5 του παρόντος κανονισμού.

10.3. Πρέπει να τηρούνται οι ελάχιστες απαιτήσεις δειγματοληψίας από επιθεωρητή, όπως ορίζονται στο παράρτημα 6 του παρόντος κανονισμού.

10.4. Η αρχή η οποία έχει χορηγήσει την έγκριση τύπου δύναται ανά πάσα στιγμή να προβεί σε επαλήθευση των μεθόδων ελέγχου της συμμόρφωσης που εφαρμόζονται σε κάθε εγκατάσταση παραγωγής. Η κανονική συχνότητα των επαληθεύσεων αυτών πρέπει να είναι μια φορά κάθε δύο χρόνια.

11. ΚΥΡΩΣΕΙΣ ΣΕ ΠΕΡΙΠΤΩΣΗ ΜΗ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ

11.1. Η έγκριση που χορηγείται σε σχέση με διάταξη σύμφωνα με τον παρόντα κανονισμό μπορεί να ανακληθεί αν δεν πληρούνται οι ανωτέρω απαιτήσεις.

11.2. Εάν συμβαλλόμενο μέρος της συμφωνίας που εφαρμόζει τον παρόντα κανονισμό ανακαλέσει έγκριση την οποία είχε χορηγήσει προηγουμένως, ενημερώνει αμέσως τα υπόλοιπα συμβαλλόμενα μέρη που εφαρμόζουν τον παρόντα κανονισμό, μέσω εντύπου κοινοποίησης σύμφωνα με το υπόδειγμα του παραρτήματος 2 του παρόντος κανονισμού.

12. ΟΡΙΣΤΙΚΗ ΠΑΥΣΗ ΤΗΣ ΠΑΡΑΓΩΓΗΣ

Αν ο κάτοχος της έγκρισης διακόψει οριστικά την κατασκευή διάταξης που έχει εγκριθεί σύμφωνα με τον παρόντα κανονισμό, ενημερώνει σχετικά την αρχή που χορήγησε την έγκριση. Όταν λάβει τη σχετική ανακοίνωση, η εν λόγω αρχή πληροφορεί σχετικά τα λοιπά συμβαλλόμενα μέρη της συμφωνίας του 1958 τα οποία εφαρμόζουν τον παρόντα κανονισμό, μέσω εντύπου κοινοποίησης, σύμφωνα με το υπόδειγμα στο παράρτημα 2 του παρόντος κανονισμού.

13. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ, ΚΑΘΩΣ ΚΑΙ ΤΩΝ ΑΡΧΩΝ ΕΓΚΡΙΣΗΣ ΤΥΠΟΥ

Τα συμβαλλόμενα μέρη της συμφωνίας 1958 που εφαρμόζουν τον παρόντα κανονισμό ανακοινώνουν στη Γραμματεία των Ηνωμένων Εθνών τις ονομασίες και τις διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης καθώς και των διοικητικών υπηρεσιών που χορηγούν εγκρίσεις και στις οποίες πρέπει να αποστέλλονται τα έντυπα πιστοποίησης της έγκρισης, της επέκτασης, της απόρριψης ή της ανάκλησης της έγκρισης, που εκδίδονται σε άλλες χώρες.

14. ΜΕΤΑΒΑΤΙΚΕΣ ΔΙΑΤΑΞΕΙΣ

14.1. Από την επίσημη ημερομηνία θέσης σε ισχύ της προσθήκης 8 της σειράς τροπολογιών 01, κανένα συμβαλλόμενο μέρος που εφαρμόζει τον παρόντα κανονισμό δεν μπορεί να αρνηθεί τη χορήγηση έγκρισης ΟΕΕ σύμφωνα με τον παρόντα κανονισμό, όπως τροποποιήθηκε από την προσθήκη 8 της σειράς τροπολογιών 01.

14.2. Είκοσι τέσσερις μήνες μετά την ημερομηνία έναρξης ισχύος, τα συμβαλλόμενα μέρη που εφαρμόζουν τον παρόντα κανονισμό χορηγούν εγκρίσεις ECE μόνο εάν ο τύπος του δείκτη πορείας που πρόκειται να εγκριθεί πληροί τις απαιτήσεις του παρόντος κανονισμού, όπως τροποποιήθηκε από την προσθήκη 8 στη σειρά τροποποιήσεων 01.

14.3. Κανένα συμβαλλόμενο μέρος που εφαρμόζει τον παρόντα κανονισμό δεν πρέπει να απορρίψει τη χορήγηση επέκτασης έγκρισης σύμφωνα με τις προηγούμενες σειρές τροποποιήσεων του παρόντος κανονισμού.

14.4. Τα συμβαλλόμενα μέρη που εφαρμόζουν τον παρόντα κανονισμό εξακολουθούν να χορηγούν εγκρίσεις στους τύπους δεικτών πορείας που συμμορφώνονται προς τις απαιτήσεις του παρόντος κανονισμού, όπως τροποποιήθηκε από την προηγούμενη σειρά τροποποιήσεων κατά τη διάρκεια χρονικού διαστήματος 12 μηνών που ακολουθεί την ημερομηνία έναρξης ισχύος της προσθήκης 8 της σειράς τροποποιήσεων 01.

14.5. Οι εγκρίσεις ECE που χορηγήθηκαν σύμφωνα με τον παρόντα κανονισμό πριν από το χρονικό διάστημα των 12 μηνών μετά την ημερομηνία έναρξης ισχύος και όλες οι επεκτάσεις εγκρίσεων, συμπεριλαμβανομένων των εγκρίσεων προηγούμενης σειράς τροποποιήσεων του παρόντα κανονισμού που χορηγήθηκαν στη συνέχεια, εξακολουθούν να ισχύουν επ’ αόριστον. Όταν ο εγκεκριμένος τύπος δείκτη πορείας της προηγούμενης σειράς τροποποιήσεων πληροί τις απαιτήσεις του παρόντα κανονισμού, όπως τροποποιήθηκε από την προσθήκη 8 στη σειρά τροποποιήσεων 01, το συμβαλλόμενο μέρος που χορήγησε την έγκριση ενημερώνει σχετικά τα άλλα συμβαλλόμενα μέρη που εφαρμόζουν τον παρόντα κανονισμό.

14.6. Κανένα συμβαλλόμενο μέρος που εφαρμόζει τον παρόντα κανονισμό δεν αρνείται εγκεκριμένο τύπο δείκτη πορείας της προσθήκης 8 της σειράς τροποποιήσεων 01 του παρόντα κανονισμού.

14.7. Μέχρι 36 μήνες μετά την ημερομηνία έναρξης ισχύος της προσθήκης 8 στη σειρά τροποποιήσεων 01 του παρόντος κανονισμού, κανένα συμβαλλόμενο μέρος που εφαρμόζει τον παρόντα κανονισμό δεν αρνείται τύπο δείκτη πορείας που έχει εγκριθεί βάσει της προηγούμενης σειράς τροποποιήσεων του παρόντα κανονισμού.

14.8. Τα συμβαλλόμενα μέρη που εφαρμόζουν τον παρόντα κανονισμό μπορούν 36 μήνες μετά την ημερομηνία έναρξης ισχύος της προσθήκης 8 στη σειρά τροποποιήσεων 01 του παρόντος κανονισμού, να αρνηθούν την πώληση τύπου δείκτη πορείας που δεν πληροί τις απαιτήσεις της προσθήκης 8 στη σειρά τροποποιήσεων 01 του παρόντος κανονισμού, εκτός εάν ο δείκτης πορείας προορίζεται για δείκτη πορείας αντικατάστασης που θα τοποθετηθεί σε οχήματα σε χρήση.

14.9. Τα συμβαλλόμενα μέρη που εφαρμόζουν τον παρόντα κανονισμό εξακολουθούν να εκδίδουν εγκρίσεις για δείκτες πορείας βάσει οποιωνδήποτε προηγούμενων σειρών τροποποιήσεων, με την προϋπόθεση ότι οι δείκτες πορείας προορίζονται για δείκτες πορείας αντικατάστασης που θα τοποθετηθούν σε οχήματα σε χρήση.

14.10. Από την επίσημη ημερομηνία έναρξης ισχύος της προσθήκης 8 στη σειρά τροποποιήσεων 01, κανένα συμβαλλόμενο μέρος που εφαρμόζει τον παρόντα κανονισμό δεν απαγορεύει την τοποθέτηση σε όχημα ενός δείκτη πορείας που έχει εγκριθεί σύμφωνα με τον παρόντα κανονισμό, όπως τροποποιήθηκε από την προσθήκη 8 στη σειρά τροποποιήσεων 01.

14.11. Τα συμβαλλόμενα μέρη που εφαρμόζουν τον παρόντα κανονισμό εξακολουθούν να επιτρέπουν την τοποθέτηση σε όχημα ενός εγκεκριμένου δείκτη πορείας του παρόντος κανονισμού, όπως τροποποιήθηκε από την προηγούμενη σειρά τροποποιήσεων κατά τη διάρκεια χρονικού διαστήματος 48 μηνών που ακολουθεί την ημερομηνία έναρξης ισχύος της προσθήκης 8 της σειράς τροποποιήσεων 01.

14.12. Μετά τη λήξη περιόδου 48 μηνών από την ημερομηνία έναρξης ισχύος της προσθήκης 8 στη σειρά τροποποιήσεων 01, τα συμβαλλόμενα μέρη που εφαρμόζουν τον παρόντα κανονισμό μπορούν να απαγορεύσουν την τοποθέτηση δείκτη πορείας που δεν πληροί τις απαιτήσεις του παρόντα κανονισμού, όπως τροποποιήθηκε από την προσθήκη 8 στη σειρά τροποποιήσεων 01, σε νέο όχημα για το οποίο έχει χορηγηθεί εθνική έγκριση τύπου ή επιμέρους έγκριση τουλάχιστον 24 μήνες μετά την έναρξη ισχύος της προσθήκης 8 στη σειρά τροποποιήσεων 01 του παρόντος κανονισμού.

14.13. Κατά τη λήξη της περιόδου 60 μηνών μετά την ημερομηνία έναρξης ισχύος, τα συμβαλλόμενα μέρη που εφαρμόζουν τον παρόντα κανονισμό μπορούν να απαγορεύσουν την τοποθέτηση δείκτη πορείας που δεν πληροί τις απαιτήσεις του παρόντα κανονισμού, όπως τροποποιήθηκε από την προσθήκη 8 στη σειρά τροποποιήσεων 01, σε νέο όχημα που ταξινομήθηκε πρώτη φορά πάνω από 60 μήνες μετά την έναρξη ισχύος της προσθήκης 8 στη σειρά τροποποιήσεων 01 του παρόντος κανονισμού.

14.14. Η ισχύς των εγκρίσεων για τους φανούς-δείκτες πορείας των κατηγοριών 3 και 4 που εγκρίθηκαν με τον παρόντα κανονισμό πριν από την εισαγωγή της προσθήκης 16 στη σειρά τροποποιήσεων 01 θα είναι απεριόριστη.

(1) Όπως ορίζεται στο ενοποιημένο ψήφισμα σχετικά με την κατασκευή οχημάτων (R.E.3.) (έγγραφο ECE/TRANS/WP.29/78/αναθ. 2, παράγραφος 2.

(2) Οι διακριτικοί αριθμοί των συμβαλλόμενων μερών στη συμφωνία του 1958 παρατίθενται στο παράρτημα 3 του ενοποιημένου ψηφίσματος για την κατασκευή οχημάτων (R.E.3), έγγραφο ECE/TRANS/WP.29/78/Αναθ. 2./Τροποπ. 1.

(3) Καλή ορατότητα (μετεωρολογικό οπτικό φάσμα MOR > 2 000 m, το οποίο καθορίζεται σύμφωνα με την έκδοση WMO, Guide to Meteorological Instruments and Methods of Observation, Sixth Edition, ISBN 92-63-16008-2, pp 1,9 1.9.1/1.9.11, Geneva 1996) και καθαροί φακοί.

(4) Στο πλαίσιο του παρόντος κανονισμού, η έκφραση «όταν είναι μέρος του φανού» σημαίνει να αποτελεί εσωτερικό στοιχείο του φανού ή να είναι εξωτερικό στοιχείο, ξεχωριστό ή μη, αλλά να παρέχεται από τον κατασκευαστή του φανού ως μέρος του συστήματος του φανού.

ΠΑΡΑΡΤΗΜΑ 1 Κατηγορίες δεικτών πορείας: Ελάχιστες γωνίες που απαιτούνται για την κατανομή φωτός στο χώρο αυτών των κατηγοριών δεικτών πορείας (1) Σε κάθε περίπτωση, οι ελάχιστες κατακόρυφες γωνίες κατανομής φωτός στον χώρο των φανών-δεικτών πορείας είναι 15° πάνω και 15° κάτω από το οριζόντιο επίπεδο εκτός από: α) τους φανούς-δείκτες πορείας που προορίζονται να τοποθετηθούν με το οριζόντιο επίπεδο του φανού σε ύψος τοποθέτησης έως 750 mm πάνω από το έδαφος, για τους οποίους βρίσκονται 15° πάνω και 5° κάτω της οριζοντίου· β) τους προαιρετικούς φανούς-δείκτες πορείας που προορίζονται να τοποθετηθούν με το οριζόντιο επίπεδο του φανού σε ύψος τοποθέτησης πάνω από 2 100 mm πάνω από το έδαφος, για τους οποίους βρίσκονται 5° πάνω και 15° κάτω της οριζοντίου· γ) τους φανούς-δείκτες πορείας της κατηγορίας 6. Ελάχιστες οριζόντιες γωνίες ορατότητας Δείκτες πορείας για το πρόσθιο μέρος του οχήματος Κατηγορία 1 : Για χρήση σε απόσταση όχι μικρότερη των 40 mm από τον προβολέα δέσμης διασταύρωσης ή/και τον εμπρόσθιο φανό ομίχλης· Κατηγορία 1α : Για χρήση σε απόσταση μεγαλύτερη των 20 mm, αλλά μικρότερη των 40 mm από τον φανό διασταύρωσης ή/και τον εμπρόσθιο φανό ομίχλης· Κατηγορία 1β : Για χρήση σε απόσταση μικρότερη ή ίση με 20 mm από τον φανό διασταύρωσης ή/και τον εμπρόσθιο φανό ομίχλης. Επί και άνω του οριζοντίου επιπέδου για όλους τους φανούς. Κάτω από το οριζόντιο επίπεδο για φανούς που προορίζονται για κατηγορίες οχημάτων M2, M3, N2 ή N3

Κάτω από το οριζόντιο επίπεδο για κατηγορίες οχημάτων M1 και N1 Οριζόντιο επίπεδο: «οριζόντιοεπίπεδο που διέρχεται από το κέντρο αναφοράς του φανού» Κατηγορίες 2α και 2β : Δείκτες πορείας για το οπίσθιο μέρος του οχήματος Κατηγορία 2α : Οπίσθιοι φανοί-δείκτες πορείας με σταθερή φωτεινή ένταση Κατηγορία 2β : Οπίσθιοι φανοί-δείκτες πορείας με μεταβλητή φωτεινή ένταση Κάτω από το οριζόντιο επίπεδο για φανούς που προορίζονται να τοποθετηθούν όταν το ύψος του επιπέδου αυτού από το έδαφος είναι μικρότερο από 750 mm. Κατηγορίες 5 και 6 : Συμπληρωματικοί πλευρικοί δείκτες πορείας για χρήση επί οχήματος εξοπλισμένου επίσης με δείκτες πορείας κατηγοριών 1, 1α ή 1β και 2α ή 2β (1) Οι γωνίες που αναγράφονται σε αυτές τις διατάξεις είναι σωστές για διατάξεις που πρόκειται να τοποθετηθούν στη δεξιά πλευρά του οχήματος. Τα βέλη σε αυτά τα διαγράμματα δείχνουν προς το πρόσθιο μέρος του οχήματος.

ΠΑΡΑΡΤΗΜΑ 2 ΚΟΙΝΟΠΟΙΗΣΗ [Μέγιστο μέγεθος: Α4 (210 x 297 mm)]

ΠΑΡΑΡΤΗΜΑ 3 ΠΑΡΑΔΕΙΓΜΑΤΑ ΔΙΑΜΟΡΦΩΣΗΣ ΣΗΜΑΤΩΝ ΕΓΚΡΙΣΗΣ Η διάταξη που φέρει το σήμα έγκρισης που αναγράφεται ανωτέρω είναι μια διάταξη κατηγορίας 4 (πρόσθιος δείκτης πορείας) που εγκρίθηκε στην Ιταλία (E3) με αριθμό 216, η οποία μπορεί επίσης να χρησιμοποιηθεί σε σύνολο δύο φανών. Το οριζόντιο βέλος δείχνει προς ποια κατεύθυνση πρόκειται να τοποθετηθεί αυτή η διάταξη, η οποία δεν μπορεί να τοποθετηθεί σε κάθε πλευρά του οχήματος χωρίς διάκριση. Το βέλος δείχνει προς το πρόσθιο μέρος του οχήματος. Το κάθετο βέλος που ξεκινά από ένα οριζόντιο σημείο και έχει φορά προς τα κάτω υποδεικνύει ένα επιτρεπτό ύψος τοποθέτησης ίσο με ή μικρότερο από 750 mm από το έδαφος για την παρούσα διάταξη. Ο αριθμός που αναγράφεται πλησίον του συμβόλου «4D» δείχνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 6 όπως τροποποιήθηκε από τη σειρά τροποποιήσεων 01. Η κατεύθυνση προς την οποία δείχνουν τα βέλη επί του σήματος έγκρισης, σύμφωνα με την κατηγορία της διάταξης, επισημαίνεται κατωτέρω: Σχήμα 1 Σημείωση: Ο αριθμός έγκρισης και τα πρόσθετα σύμβολα πρέπει να τοποθετηθούν κοντά στον κύκλο και είτε πάνω ή κάτω από το γράμμα «Ε», ή στα δεξιά ή στα αριστερά αυτού του γράμματος. Τα ψηφία της έγκρισης Τα ψηφία του αριθμού έγκρισης βρίσκονται στην ίδια πλευρά του γράμματος «Ε» και κοιτάζουν προς την ίδια κατεύθυνση. Πρέπει να αποφεύγεται η χρήση λατινικών ψηφίων ως αριθμών έγκρισης έτσι ώστε να μη γίνονται συγχύσεις με άλλα σύμβολα. Σχήμα 2 Απλουστευμένη σήμανση ομαδοποιημένων, συνδυασμένων ή αμοιβαίως ενσωματωμένων φανών, όταν δύο ή περισσότεροι φανοί αποτελούν μέρος του ιδίου συγκροτήματος Οι κατακόρυφες και οριζόντιες γραμμές δίνουν το σχήμα της διάταξης φωτεινής σηματοδότησης. Δεν αποτελούν μέρος του σήματος έγκρισης. Υπόδειγμα A Υπόδειγμα Β Υπόδειγμα Γ Σημείωση: Τα τρία παραδείγματα σημάτων έγκρισης που αναγράφονται ανωτέρω (υποδείγματα Α, Β και Γ) αντιπροσωπεύουν τρεις πιθανές μεταβλητές για τη σήμανση μιας διάταξης φωτισμού όταν δύο ή περισσότεροι φανοί αποτελούν μέρος του ίδιου συστήματος ομαδοποιημένων, συνδυασμένων ή αμοιβαία ενσωματωμένων φανών. Δηλώνουν ότι η διάταξη εγκρίθηκε στις Κάτω Χώρες (E4) με αριθμό έγκρισης 3333 και αποτελείται από: Οπίσθιο δείκτη κατεύθυνσης με μεταβλητή ένταση φωτός (κατηγορίας 2β) που εγκρίθηκε σύμφωνα με τη σειρά 01 των τροποποιήσεων του κανονισμού αριθ. 6. Ερυθρό οπίσθιο φανό θέσης με μεταβλητή ένταση φωτός (R2) που εγκρίθηκε σύμφωνα με τη σειρά τροποποιήσεων 01 του κανονισμού αριθ. 7. Οπίσθιο φανό ομίχλης με μεταβλητή ένταση φωτός (F2) που εγκρίθηκε σύμφωνα με τον κανονισμό αριθ. 38 στην αρχική του έκδοση. Έναν φανό οπισθοπορείας (AR), που έχει εγκριθεί σύμφωνα με τον κανονισμό αριθ. 23 στην αρχική του μορφή, Έναν φανό πέδησης με μεταβλητή ένταση φωτός (S2) που έχει εγκριθεί σύμφωνα με τη σειρά τροποποιήσεων 01 του κανονισμού αριθ. 7. Σημείωση: Τα τρία ανωτέρω απεικονιζόμενα παραδείγματα αντιστοιχούν σε διάταξη φωτισμού η οποία φέρει σήμα έγκρισης για: έναν εμπρόσθιο φανό θέσεως που εγκρίθηκε σύμφωνα με τη σειρά τροποποιήσεων 01 του κανονισμού αριθ. 7. Προβολέα με δέσμη διασταύρωσης που έχει προβλεφθεί για οδήγηση δεξιά και αριστερά και δέσμη πορείας με μέγιστη ένταση φωτός μεταξύ 86 250 και 101 250 κηρίων, ο οποίος εγκρίθηκε σύμφωνα με τη σειρά τροποποιήσεων 02 του κανονισμού αριθ. 20, Πρόσθιο φανό ομίχλης, εγκεκριμένο σύμφωνα με τη σειρά 02 των τροποποιήσεων του κανονισμού αριθ. 19. Εμπρόσθιο δείκτη κατεύθυνσης κατηγορίας 1α που εγκρίθηκε σύμφωνα με την 01 σειρά τροποποιήσεων του κανονισμού αριθ. 6. Σχήμα 3 Φανός αμοιβαία ενσωματωμένος με προβολέα Το ανωτέρω παράδειγμα αντιστοιχεί σε σήμανση φακού που προορίζεται για χρήση σε διαφορετικούς τύπους προβολέων, συγκεκριμένα: είτε : σε προβολέα με δέσμη διασταύρωσης που έχει προβλεφθεί για οδήγηση δεξιά και αριστερά και δέσμη πορείας με μέγιστη ένταση φωτός μεταξύ 86 250 και 101 250 κηρίων, ο οποίος εγκρίθηκε στη Γερμανία (E1), σύμφωνα με τις απαιτήσεις του κανονισμού αριθ. 8, όπως τροποποιήθηκε με τη σειρά τροποποιήσεων 04· ο οποίος ενσωματώνεται αμοιβαία με εμπρόσθιο δείκτη πορείας που έχει εγκριθεί σύμφωνα με τη σειρά τροποποιήσεων 01 του κανονισμού αριθ. 6. είτε : σε προβολέα με φωτεινή δέσμη διασταύρωσης που έχει σχεδιαστεί για δεξιά και αριστερή κυκλοφορία και φωτεινή δέσμη πορείας, ο οποίος εγκρίθηκε στη Γερμανία (Ε1), σύμφωνα με τις απαιτήσεις του κανονισμού αριθ. 1, όπως τροποποιήθηκε από τη σειρά τροποποιήσεων 01, που ενσωματώνεται αμοιβαία στον ίδιο εμπρόσθιο δείκτη πορείας ως ανωτέρω· είτε ακόμη : σε έναν από τους δύο προαναφερόμενους προβολείς που έχουν εγκριθεί ως απλοί φανοί. Το κυρίως σώμα του προβολέα πρέπει να φέρει τον μόνον έγκυρο αριθμό έγκρισης, για παράδειγμα: Σχήμα 4 Σήμανση ανεξάρτητων φανών Το ανωτέρω παράδειγμα αντιστοιχεί σε σήμανση φακού που προορίζεται να χρησιμοποιηθεί σε διάφορους τύπους φανών. Τα σήματα έγκρισης δείχνουν ότι η διάταξη εγκρίθηκε στην Ισπανία (E9) με αριθμό έγκρισης 1432 και αποτελείται από: Έναν οπίσθιο φανό ομίχλης (F) που εγκρίθηκε σύμφωνα με τον κανονισμό αριθ. 38 στην αρχική του έκδοση· Έναν οπίσθιο φανό-δείκτη πορείας κατηγορίας 2α που εγκρίθηκε σύμφωνα με τη σειρά τροποποιήσεων 01 του κανονισμού αριθ. 6· Έναν φανό οπισθοπορείας (AR), που έχει εγκριθεί σύμφωνα με τον κανονισμό αριθ. 23 στην αρχική του μορφή, Έναν ερυθρό οπίσθιο (πλευρικό) φανό θέσης (R), που έχει εγκριθεί σύμφωνα με τη σειρά τροποποιήσεων 02 του κανονισμού αριθ. 7, Έναν φανό πέδησης με ένα επίπεδο φωτισμού (S1) που έχει εγκριθεί σύμφωνα με τη σειρά τροποποιήσεων 02 του κανονισμού αριθ. 7. Δομοστοιχεία φωτεινής πηγής Το δομοστοιχείο φωτεινής πηγής που φέρει τον κωδικό ταυτοποίησης που αναγράφεται ανωτέρω εγκρίθηκε μαζί με φανό που εγκρίθηκε στην Ιταλία (E3) με αριθμό έγκρισης 17325. Σήμανση αλληλεξαρτώμενων φανών Σήμανση αλληλοεξαρτώμενου φανού που περιλαμβάνει μέρος αλληλεξαρτώμενου συστήματος φανών που παρέχει: Έναν οπίσθιο φανό-δείκτη πορείας (κατηγορία 2α) εγκεκριμένο σύμφωνα με τη σειρά τροποποιήσεων 01 του κανονισμού αριθ. 6· Επισημαίνεται επίσης με Υ επειδή πρόκειται για αλληλοεξαρτώμενο φανό που αποτελεί μέρος συστήματος αλληλοεξαρτώμενων φανών, Έναν οπίσθιο φανό ομίχλης με μεταβλητή ένταση φωτός (F2) εγκεκριμένο σύμφωνα με τον κανονισμό αριθ. 38 στην αρχική του έκδοση. Σήμανση αλληλοεξαρτώμενου φανού που περιλαμβάνει μέρος αλληλεξαρτώμενου συστήματος φανών που παρέχει: Έναν οπίσθιο φανό-δείκτη πορείας (κατηγορία 2α) εγκεκριμένο σύμφωνα με τη σειρά τροποποιήσεων 01 του κανονισμού αριθ. 6· Επισημαίνεται επίσης με Υ επειδή πρόκειται για αλληλοεξαρτώμενο φανό που αποτελεί μέρος συστήματος αλληλοεξαρτώμενων φανών, Έναν ερυθρό οπίσθιο φανό θέσης (πλευρικό) (R1), εγκεκριμένο σύμφωνα με τη σειρά τροποποιήσεων 02 του κανονισμού αριθ. 7, Έναν φανό πέδησης (S1), εγκεκριμένο σύμφωνα με τον κανονισμό αριθ. 7 στην αρχική του έκδοση.

ΠΑΡΑΡΤΗΜΑ 4 ΦΩΤΟΜΕΤΡΙΚΕΣ ΜΕΤΡΗΣΕΙΣ 1. ΜΕΘΟΔΟΙ ΜΕΤΡΗΣΗΣ 1.1. Κατά την εκτέλεση των φωτομετρικών μετρήσεων πρέπει, με την κατάλληλη κάλυψη, να αποφεύγονται οι αντανακλάσεις σκέδασης. 1.2. Σε περίπτωση αμφισβήτησης των αποτελεσμάτων των μετρήσεων, οι μετρήσεις πρέπει να εκτελούνται έτσι ώστε να πληρούν τις ακόλουθες προϋποθέσεις: 1.2.1. η απόσταση μέτρησης πρέπει να είναι τόση, ώστε να πληρούται ο νόμος του αντίστροφου του τετραγώνου της απόστασης· 1.2.2. Ο εξοπλισμός μέτρησης είναι τέτοιος, ώστε το γωνιακό άνοιγμα του δέκτη παρατηρούμενο από το κέντρο αναφοράς του φωτός είναι μεταξύ 10' και 1°· 1.2.3. Η απαίτηση έντασης για μία συγκεκριμένη διεύθυνση παρατήρησης θεωρείται ότι ικανοποιείται αν ικανοποιείται η εν λόγω απαίτηση σε μία διεύθυνση που δεν αποκλίνει περισσότερο του ενός τετάρτου της μοίρας από τη διεύθυνση παρατήρησης. 1.3. Σε περίπτωση που η διάταξη μπορεί να εγκατασταθεί στο όχημα σε περισσότερες από μία ή σε ένα πεδίο διαφορετικών θέσεων, οι φωτομετρικές μετρήσεις πρέπει να επαναληφθούν για κάθε θέση ή για τις ακραίες θέσεις του πεδίου του άξονα αναφοράς, το οποίο καθορίζεται από τον κατασκευαστή. 2. ΠΙΝΑΚΑΣ ΤΥΠΟΠΟΙΗΜΕΝΗΣ ΚΑΤΑΝΟΜΗΣ ΦΩΤΟΣ ΣΤΟΝ ΧΩΡΟ ΓΙΑ ΦΑΝΟΥΣ-ΔΕΙΚΤΕΣ ΠΟΡΕΙΑΣ ΤΩΝ ΚΑΤΗΓΟΡΙΩΝ 1, 1Α, 1Β, 2Α, ΚΑΙ 2Β. Για δείκτες πορείας της κατηγορίας 6 2.1. Η διεύθυνση H = 0° και V = 0° αντιστοιχεί στον άξονα αναφοράς. (Επί του οχήματος είναι οριζόντια, παράλληλα προς το διάμηκες διάμεσο επίπεδο του οχήματος και προσανατολισμένη προς την απαιτούμενη κατεύθυνση ορατότητας.) Διέρχεται από το κέντρο αναφοράς. Οι τιμές που αναγράφονται στους πίνακες δίνουν, για τις διάφορες διευθύνσεις μέτρησης, τις ελάχιστες εντάσεις ως ποσοστό των ελάχιστων εντάσεων που απαιτούνται στον πίνακα του σημείου 6.1: 2.1.1. Στη διεύθυνση H = 0° και V = 0° για κατηγορίες 1, 1α, 1β, 2α, 2β και στην περίπτωση της κατηγορίας 5 στη γωνιακή περιοχή στη διεύθυνση Α, όπως περιγράφεται στο παράρτημα 1· 2.1.2. Στη διεύθυνση H = 5° και V = 0° για κατηγορία 6. 2.1.3. Ωστόσο, σε περίπτωση που μια διάταξη προορίζεται να εγκατασταθεί σε ύψος τοποθέτησης μικρότερο από 750 mm πάνω από το έδαφος, η φωτομετρική ένταση επαληθεύεται μόνο έως γωνία 5° προς τα κάτω. 2.2. Εντός του πεδίου διανομής φωτός του σημείου 2, που περιγράφεται σχηματικά ως πλέγμα, το σχήμα φωτός θα πρέπει να είναι ουσιαστικά ομοιόμορφο, δηλαδή στο βαθμό που η φωτεινή ένταση προς κάθε διεύθυνση ενός τμήματος του πεδίου που σχηματίζεται από τις γραμμές πλέγματος πληροί τουλάχιστον τη χαμηλότερη ελάχιστη τιμή που αναγράφεται στις γραμμές πλέγματος που περιβάλλουν την εν λόγω διεύθυνση ως ποσοστό. 3. ΦΩΤΟΜΕΤΡΙΚΗ ΜΕΤΡΗΣΗ ΦΑΝΩΝ Πρέπει να ελέγχεται η φωτομετρική επίδοση: 3.1. Για μη αντικαταστάσιμες φωτεινές πηγές (λαμπτήρες πυράκτωσης και άλλοι): Με τις πηγές φωτός που υπάρχουν στον φανό, σύμφωνα με το σχετικό εδάφιο του σημείου 7.1 του παρόντος κανονισμού. 3.2. Για αντικαταστάσιμη φωτεινή πηγή(-ές): Όταν ο φανός διαθέτει λαμπτήρες πυράκτωσης 6,75 V, 13,5 V ή 28,0 V, οι προκύπτουσες τιμές φωτεινής έντασης πρέπει να διορθώνονται. Ο συντελεστής διόρθωσης είναι ο λόγος μεταξύ της φωτεινής ροής αναφοράς και της μέσης τιμής φωτεινής ροής που προκύπτει υπό την εφαρμοζόμενη τάση (6,75 V, 13,5 V ή 28,0 V). Για φωτεινές πηγές LED, ο συντελεστής διόρθωσης είναι ο λόγος μεταξύ της φωτεινής ροής αναφοράς και της μέσης τιμής φωτεινής ροής που προκύπτει υπό την εφαρμοζόμενη τάση (6,75 V, 13,5 V ή 28,0 V). Οι πραγματικές φωτεινές ροές κάθε φωτεινής πηγής που χρησιμοποιείται δεν αποκλίνει περισσότερο από ± 5 τοις εκατό από τη μέση τιμή. Εναλλακτικά, μπορεί να χρησιμοποιηθεί ένας τυποποιημένος λαμπτήρας πυράκτωσης, σε κάθε ξεχωριστή θέση διαδοχικά, που λειτουργεί στη ροή αναφοράς του και προστίθενται όλες μαζί οι ξεχωριστές μετρήσεις σε κάθε θέση. 3.3. Για οποιονδήποτε φανό-δείκτη πορείας, εκτός αυτών που είναι εξοπλισμένοι με λαμπτήρα ή λαμπτήρες πυράκτωσης, οι φωτεινές εντάσεις που μετρώνται ύστερα από ένα λεπτό και ύστερα από 30 λεπτά λειτουργίας σε λειτουργία αναλαμπής (f = 1,5 Hz, συντελεστής απόδοσης 50 τοις εκατό) συμμορφώνονται προς τις ελάχιστες και μέγιστες απαιτήσεις. Η κατανομή της φωτεινής έντασης ύστερα από ένα λεπτό λειτουργίας μπορεί να υπολογιστεί εφαρμόζοντας σε κάθε σημείο δοκιμής τον λόγο φωτεινής έντασης που μετριέται σε HV ύστερα από ένα λεπτό και ύστερα από 30 λεπτά λειτουργίας, όπως περιγράφεται ανωτέρω.

ΠΑΡΑΡΤΗΜΑ 5 ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗ ΣΥΜΜΟΡΦΩΣΗ ΤΩΝ ΔΙΑΔΙΚΑΣΙΩΝ ΕΛΕΓΧΟΥ ΠΑΡΑΓΩΓΗΣ 1. ΓΕΝΙΚΑ 1.1. Οι απαιτήσεις συμμόρφωσης θεωρείται ότι πληρούνται από μηχανικής και γεωμετρικής άποψης, εφόσον οι διαφορές δεν υπερβαίνουν τις αναπόφευκτες κατασκευαστικές αποκλίσεις στο πλαίσιο των απαιτήσεων του παρόντος κανονισμού. 1.2. Σε σχέση με τις φωτομετρικές επιδόσεις, η συμμόρφωση των φανών μαζικής παραγωγής δεν αμφισβητείται εάν, κατά τη δοκιμή των φωτομετρικών επιδόσεων οποιουδήποτε φανού που επιλέγεται τυχαία σύμφωνα με το σημείο 7 του παρόντος κανονισμού: 1.2.1. Καμία τιμή που έχει μετρηθεί δεν αποκλίνει δυσμενώς περισσότερο από 20 % από τις τιμές που καθορίζονται στον παρόντα κανονισμό. 1.2.2. Στην περίπτωση δείκτη πορείας εξοπλισμένου με αντικαταστάσιμη φωτεινή πηγή και στην περίπτωση που τα αποτελέσματα της δοκιμής που περιγράφεται ανωτέρω δεν πληρούν τις απαιτήσεις, πρέπει να επαναληφθούν οι δοκιμές στους δείκτες πορείας με τη χρήση άλλης τυποποιημένης φωτεινής πηγής. 1.3. Τηρούνται οι συντεταγμένες χρωματικότητας κατά τις δοκιμές υπό τις συνθήκες του σημείου 7 του παρόντος κανονισμού. 2. ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗ ΔΙΑΠΙΣΤΩΣΗ ΣΥΜΜΟΡΦΩΣΗΣ ΤΟΥ ΚΑΤΑΣΚΕΥΑΣΤΗ Για κάθε τύπο φανού, ο κάτοχος του δείκτη πορείας διεξάγει τουλάχιστον τις ακόλουθες δοκιμές, σε κατάλληλα χρονικά διαστήματα. Οι δοκιμές πρέπει να διεξάγονται σύμφωνα με τις διατάξεις του παρόντος κανονισμού. Εάν οποιαδήποτε δειγματοληψία παρουσιάσει μη συμμόρφωση όσον αφορά τον εν λόγω τύπο δοκιμής, λαμβάνονται και δοκιμάζονται περαιτέρω δείγματα. Ο κατασκευαστής προβαίνει σε ενέργειες προκειμένου να διασφαλίσει τη συμμόρφωση της εν λόγω παραγωγής. 2.1. Φύση των δοκιμών Οι δοκιμές συμμόρφωσης σύμφωνα με τον παρόντα κανονισμό αφορούν τα φωτομετρικά και τα χρωματομετρικά χαρακτηριστικά. 2.2. Μέθοδοι που χρησιμοποιούνται στις δοκιμές 2.2.1. Γενικώς, οι δοκιμές διεξάγονται σύμφωνα με τις μεθόδους οι οποίες καθορίζονται στον παρόντα κανονισμό. 2.2.2. Σε κάθε δοκιμή συμμόρφωσης που διεξάγεται από τον κατασκευαστή μπορούν να χρησιμοποιούνται ισοδύναμες μέθοδοι κατόπιν έγκρισης της αρμόδιας για τις δοκιμές έγκρισης αρχής. Ο κατασκευαστής έχει την ευθύνη να αποδείξει ότι οι μέθοδοι που χρησιμοποιεί είναι ισοδύναμες με τις μεθόδους οι οποίες καθορίζονται στον παρόντα κανονισμό. 2.2.3. Η εφαρμογή των σημείων 2.2.1 και 2.2.2 προϋποθέτει τακτική βαθμονόμηση του εξοπλισμού εκτέλεσης των δοκιμών και συσχέτιση με τις μετρήσεις που διενεργούνται από την αρμόδια αρχή. 2.2.4. Σε κάθε περίπτωση, ως μέθοδοι αναφοράς χρησιμοποιούνται πάντα οι οριζόμενες στον παρόντα κανονισμό, ιδιαίτερα όσον αφορά τους διοικητικούς ελέγχους και τις δειγματοληψίες. 2.3. Φύση της δειγματοληψίας Τα δείγματα των δεικτών πορείας επιλέγονται τυχαία από την παραγωγή ομοιογενούς παρτίδας. Ως ομοιογενής παρτίδα νοείται σύνολο δεικτών πορείας του ίδιου τύπου, που καθορίζεται σύμφωνα με τις μεθόδους παραγωγής του κατασκευαστή. Η αξιολόγηση καλύπτει κατά κανόνα τη μαζική παραγωγή συγκεκριμένου εργοστασίου. Ωστόσο, επιτρέπεται η ομαδοποίηση των στοιχείων που αφορούν τον ίδιο τύπο που κατασκευάζεται από διαφορετικά εργοστάσια, με την προϋπόθεση ότι τα εργοστάσια αυτά εφαρμόζουν το ίδιο σύστημα ποιότητας και διαχείρισης της ποιότητας. 2.4. Μετρούμενα και καταγραφόμενα φωτομετρικά χαρακτηριστικά Τα δείγματα φανών υποβάλλονται σε φωτομετρικές μετρήσεις για τις ελάχιστες τιμές στα σημεία που απαριθμούνται στο παράρτημα 4, και τις απαιτούμενες συντεταγμένες χρωματικότητας. 2.5. Κριτήρια αποδοχής Ο κατασκευαστής είναι υπεύθυνος για τη διεξαγωγή στατιστικής μελέτης των αποτελεσμάτων των δοκιμών και για τον καθορισμό, σε συμφωνία με την αρμόδια αρχή, των κριτηρίων που διέπουν την αποδοχή των προϊόντων του προκειμένου αυτά να πληρούν τις προδιαγραφές που ορίζονται σχετικά με την εξακρίβωση της συμμόρφωσης των προϊόντων στο σημείο 10.1 του παρόντος κανονισμού. Τα κριτήρια αποδοχής οφείλουν να είναι τέτοια ώστε, με βαθμό εμπιστοσύνης 95 %, η ελάχιστη πιθανότητα επιτυχίας σε δειγματοληπτικό έλεγχο, όπως περιγράφεται στο παράρτημα 6 (πρώτη δειγματοληψία) να φθάνει στο 0,95.